钦定古今图书集成/明伦汇编/官常典/第603卷 > 姜龙
## 钦定古今图书集成/明伦汇编/官常典/第603卷 > 姜龙

按《明外史姜昂传》：“昂子龙，字梦宾，正德三年进士，历
礼部郎中。武宗南巡，率同官谏，罚跪五日，杖几死，出
为建宁同知，寻迁云南副使，兵备澜沧。姚安。滇故盗
薮，人习椎割，龙让其酋曰：‘尔世官纵盗，宁非贿乎’？其
曷以自解。酋惧，即单骑抚谕，群盗悉听命。有巨盗方
定者，既降益贫，为妻妾所诟，然卒不忍负龙，竟仰药”
死。南安州大盗聚千人，御史且征兵，龙檄三日散尽。
四川盐井剌马仁，云南晒江和哥仲二酋，仇杀数十
年，龙抚谕遂解。大候州土官猛国，恃险肆暴，龙擒之。
在滇四年，番、汉大治。邓川州立三正人祠，祀袁州郭
绅、莆田林俊及龙。